9 JANUARIE Fil 2:10,11 Elke tong sal erken en bly dat Jesus Christus die Here is. God het Christus uitermate verhoog lees ons in vers 9. Dit beteken dat elke tong sal bely dat Hy die Here is. Dat elkeen sal erken dat Hy die magtigste is wat niks en niemand kan weerstaan nie. As 'n mens daaroor nadink, lê daarin 'n groot bemoediging vir wie Christus vandag as sy of haar Here en Verlosser volg. Dit beteken dat selfs die grootste teenstanders van Christus, dat selfs hulle wat dood en geweld op hierdie wêreld saai eendag niks meer teen Christus en Sy volk en Sy liefde kan doen nie. Eendag kom Christus terug en dan word die aarde vir altyd verlos van alle onreg en vervolging. Dan kom deur God se werk die wêreld wat onder die sonde en die gevolge daarvan gely het tot God se doel. Die volmaakte lewe sonder angs en in diepe liefde en vrede. Die duiwel, die sonde, die dood, die mensheid wat aan die sonde verslaaf is, kan dit nie teenhou nie. Christus is naamlik die almagtige Here. As Christus teruggekom het, moet ook almal wat dan definitief in die hel is dit erken. Hulle kan dan nie anders as om te buig vir Koning Christus. Al is dit in die helse ellende. God se volk sal dan juig saam met die hele skepping. Ons lees dit in Openbaring 5:13 so: "En elke skepsel wat in die hemel en op die aarde en onder die aarde en wat op die see is, en alles wat in hulle is, het ek hoor sê: Aan Hom wat op die troon sit, en aan die Lam kom toe die lof en die eer en die heerlikheid en die krag tot in alle ewighede!."
10 JANUARIE Fil 2:11 Jesus is Here. Baie mense praat van die liewe Jesus. As dit beteken dat jy vir niemand so lief is as vir die Here Jesus nie en jy daarom met jou hart in Sy diens wil staan dan is dit reg. Nogtans praat baie mense van die liewe Jesus op 'n manier asof Jesus nie hul Here in alles is nie. Dit is nie vir niks dat in die Skrif Jesus Christus so baie as die Here Jesus aangedui word nie. Ons moet vir onsself bedink of ons regtig met Jesus Christus as ons Here leef. Ook as ons altyd van die Here Jesus praat moet ons bedink of dit net woorde is of dat dit ook in ons dade blyk.
Jesus is Here beteken dat ek nie my eie baas meer wil wees nie. Ek vertrou nie myself en my eie hart nie. Ek wil leer wat goed is van Jesus Christus en Hom op Sy Woord volg. Ek het geleer dat ek 'n sondige mens is wat uit myself verkeerde dinge wil doen en elke dag die vergifnis nodig het wat Christus deur Sy lyding verdien het. Christus het my Here geword en so wil ek praat en handel. Al meer Sy beeld in hierdie wêreld wys en so al hoe meer God se beeld wees. Dit is net deur die Gees dat 'n mens met sy hart leer sê dat Jesus die Here is. Sien 1 Kor 12:3. Dit is verseker in ons tyd so belangrik om duidelik te maak dat die Here Jesus nie iemand is waaroor ons kan beskik nie. Nie die liewe Jesus wat net bestaan om my te gee wat ek graag wil kry nie. Dan leef ek nie vir Christus nie maar vir myself. Dit gaan daarom dat ons leer om Jesus Christus met liefde te dien as ons Here. Om daarin ons vreugde te vind.